Facebook Belorussiyaning MSQRD startapini sotib oldi

Facebook ijtimoiy tarmog‘i Belorussiyaning Masquerade (MSQRD) startapini sotib oldi, deya xabar bermoqda Meduza. U smartfonga olinayotgan videoga real vaqt rejimida kulgili filtr-niqoblar qo‘yish imkonini beradi. Oldi-sotdi narxi oshkor etilmayapti.

Facebook bitim haqida rasman e’lon qilganicha yo‘q, ammo dasturning sotilganini MSQRD investori Yuriy Gurskiy tasdiqlab bo‘ldi.
“Endi biz o‘z texnologiyamizni Facebook’ning 1,6 milliard kishilik auditoriyasiga ko‘rsata olamiz. Biz bunday imkoniyat haqida tasavvur ham qilmagandik”, — deyiladi MSQRD saytiga joylangan press-relizda.